

**Αθήνα, 14 Μαρτίου 2022**

**ΕΡΩΤΗΣΗ**

**Προς τον κ. Υπουργό Οικονομικών**

**Θέμα: «Ερωτήματα για την «ξαφνική» απομάκρυνση Μελών του ΔΣ και του Προέδρου της Εταιρείας Διαχείρισης Ακινήτων Δημοσίου»**

Η Ελληνική Εταιρεία Συμμετοχών & Περιουσίας Α.Ε. (ΕΕΣΥΠ, περισσότερο γνωστή ως Υπερταμείο) με το από 9.3.2022 Δελτίο Τύπου, ανακοίνωσε την απόφασή της για την αντικατάσταση τεσσάρων μελών του Διοικητικού Συμβουλίου της Εταιρείας Διαχείρισης Ακινήτων Δημοσίου (ΕΤΑΔ). Σημειώνεται ότι η ΕΕΣΥΠ είναι μοναδικός μέτοχος της ΕΤΑΔ, ενώ μοναδικός μέτοχος του Υπερταμείου ως εκπρόσωπος του Ελληνικού Δημοσίου είναι το Υπουργείο Οικονομικών.

Σύμφωνα με δημοσιεύματα και τις καταγγελίες του απερχόμενου Προέδρου της ΕΤΑΔ κ. Αντώνη Μπέζα, τόσο η αντικατάστασή του, όσο και η αντικατάσταση τριών ακόμη μελών του Διοικητικού Συμβουλίου, λαμβάνει χώρα κατά τη χρονική περίοδο, που στην Εταιρεία διενεργείται διαχειριστικός έλεγχος από τη Γενική Διεύθυνση Δημοσιονομικών Ελέγχων του Υπουργείου Οικονομικών.

Κατά τον ίδιο, η απομάκρυνσή του σχετίζεται με το γεγονός ότι  παραχώρησε στις ελεγκτικές αρχές τα στοιχεία που του ζητήθηκαν και απαίτησε να υπάρχει στην Εταιρεία διαφανής διαδικασία προσλήψεων. Στη συνέχεια των όσων δηλώνει δημόσια, αναφέρεται στην ανάγκη για δημόσιο και κοινοβουλευτικό έλεγχο της λειτουργίας και των αποφάσεων της ΕΕΣΥΠ, αναφορικά με την ΕΤΑΔ και ζητά να τηρούνται οι αρχές της αποτελεσματικότητας, της διαφάνειας και της νομιμότητας προς όφελος του Ελληνικού Δημοσίου.

**Επειδή** τα δημοσιεύματα και οι καταγγελίες του απερχόμενου Προέδρου δημιουργούν ερωτηματικά, που ζητούν απαντήσεις, για τις αποφάσεις της ΕΕΣΥΠ και την εσπευσμένη αντικατάσταση της σύνθεσης του ΔΣ της ΕΤΑΔ,

**Επειδή** η αντικατάσταση των τεσσάρων από τα έξι μέλη του ΔΣ της ΕΤΑΔ σημαίνει απόλυτα διαφορετική συγκρότηση του Διοικητικού Συμβουλίου, την περίοδο μάλιστα που διενεργείται έλεγχος και κρίνεται η τυχόν απόδοση ευθυνών σε μέλη της ΕΤΑΔ για παράνομες προσλήψεις,

**Επειδή** αυτές οι αποφάσεις της ΕΕΣΥΠ, λαμβάνοντας υπόψη τη χρονική συγκυρία της διενέργειας του διαχειριστικού ελέγχου, δημιουργούν εύλογες απορίες τόσο για τη νομιμότητα και σκοπιμότητά τους, όσο και για το εάν συνάδουν με τις αρχές της χρηστής διοίκησης  και διαφανούς διαχείρισης της ακίνητης περιουσίας του ελληνικού δημοσίου

**Ερωτάται ο αρμόδιος κ. Υπουργός:**

**1. Ποιοι είναι οι λόγοι της εσπευσμένης απομάκρυνσης των συγκεκριμένων μελών και του Πρόεδρου του Δ.Σ. της ΕΤΑΔ;**

**2. Τί συγκεκριμένα αφορούν οι καταγγελίες για τις οποίες διενεργείται ο διαχειριστικός έλεγχος από το Υπουργείο Οικονομικών; Σχετίζονται οι απομακρύνσεις των μελών και του Προέδρου του Δ.Σ. της ΕΤΑΔ με τις καταγγελίες και τον διαχειριστικό έλεγχο στην ΕΤΑΔ;**

**Οι ερωτώντες βουλευτές**

**Πολάκης Παύλος**

**Αλεξιάδης Τρύφων**